CALLYSTO 


BOGDAN FICEAC 


Ora 01: 22 TSA 

Pe cerul negru, presărat cu constelații îndepărtate şi 
reci, sfera lui Jupiter se menținea ca printr-un miracol 
deasupra planetoidului fără să-l strivească. Virtejuri şi 
furtuni de o amploare inimaginabilă îi frămîntau 
atmosfera, briuri de nori curgeau în fluvii fără sfirşit, 
explozii scînteiau mereu, pentru cîteva clipe absorbite 
imediat de tumultul valurilor plumburii. Numai zona roşie, 
ca o rană sîngerindă, părea ceva mai calmă. De aici, din 
sferoidul turnului de observaţii cu cupola în întregime 
transparentă, situat la sute de metri deasupra solului, 
spectacolul planetei îşi amplifica misterul. Iv Karoma îl 
contempla în tăcere. Nu dădea nici o atenţie apelurilor tot 
mai insistente ale avertizorului optic. Măreţia spectacolu- 
lui îi transmitea energie, încredere şi linişte... O insectă 
metalică fulgeră deodată spaţiul şi începu să coboare 
pieziş. Cargoul spaţial. Îl urmări cum virează într-un arc de 
cerc larg şi se apropie de pista cu benzi luminoase aflată 
undeva jos, sub el, la marginea conglomeratului de cupole, 
module suprapuse şi culoare de comunicaţie. Părăsi 
imaginea cargoului şi cercetă iarăşi, din rutină, suprafaţa 
planetoidului. Şiruri nesfirşite de cilindri porneau radial de 
la staţie pierzindu-se dincolo de orizont într-o reţea 
perfectă, fără nici o discontinuitate. Clipeau neîncetat, 
semn că totul funcţionează perfect... Avertizorul optic 
insista, se auzi şi ţiuitul intermitent, dar Iv Karoma nu le 
dădea importanţă. „Totul funcţionează perfect”, îşi spuse 
din nou, pentru a cîta oară?, dar gîndul era sec, nu mai 
suna ca o mulţumire. Nelinişte, teamă? Nu. Încă nu.. 

Se răsuci dintr-o dată enervat şi cuplă monitorul. 
Literele verzi se înşiruiră cu rapiditate, alcătuind un mesaj 

lapidar. 

„EMITOR: ASTROBALIZA GK 9 

EVENIMENT: INTRUZIUNE NEPERMISĂ 

COORDONATE...” 

Nu citi mai departe, comută imediat pe canalul 
Compartimentului de Intervenţii şi îl prinse chiar pe Lars 
Thorson. Faţa comandorului era încruntată şi coama de 
păr argintiu îi scînteia o expresie de duritate metalică. 

— Ce s-a întîmplat? — îl întrebă Karoma străduindu-se 
să se concentreze. O toropeală neobişnuită îl invadase şi 
pentru o clipă se gîndi că trebuie să-şi facă de urgenţă un 
nou consult medical. 

— O astronavă de luptă în apropierea lui Ganymede. 
Probabil un nou atac al verzilor... 

— Probleme deosebite? 

— Deocamdată, nu. Plec imediat cu naveta de 
intercepţie. 

Atunci, pentru prima dată, Iv Karoma îşi pierdu şirul 
ideilor. Toropeala se amplificase brusc, ochii îi deveniră 
sticloşi şi o uşoară rigidizare îi cuprinse trăsăturile feţei. 
Thorson îl privea derutat, neînţelegînd ce se petrece. 

— Aşteaptă-mă. Vin cu tine. 

Vocea lui Karoma sunase cenuşie, inumană, dar nu atit 
timbrul ei îl uimi pe Lars, cît decizia aceea neaşteptată. 
Regulamentul de ordine internă al staţiei interzicea 
categoric Coordonatorului Principal participarea la acţiuni 
ce i-ar putea periclita viaţa... 


Ora: 01: 57 ISA 

Prin hubloul central, undeva spre stînga, se vedea 
crescînd sfera lui Ganymede. 

Thorson supraveghea ecranul de bord pe care 
coordonatele navei necunoscute se modificau neîncetat, 
conform datelor primite de la reţeaua de astrobalize. Din 
cînd în cînd, îl privea neliniştit pe Karoma. În spatele 
vizorului, faţa acestuia începea să-şi recapete aspectul 
normal. La un moment dat, coordonatorul tresări şi se 

întoarse încet către el, ca trezit dintr-un somn adînc. 

Thorson înţelese că poate să-i vorbească. 

— Ce-a fost cu tine, Iv? 

— Nu ştiu... Am avut un blocaj psihic... Nu-mi dau seama 
de unde... 

Vorbele i se frinseră la vederea casetei roşii ce începu să 
clipească pe bord. 

— Ne-au reperat şi ei - rise crud Lars şi îşi mută imediat 
atenţia spre ecran. Cu gesturi precise, modifică traiectoria 
navei şi reduse viteza. Muşchii îi vibrau sub materialul 
lucios al combinezonului. Pentru el, acum, lupta era 
singurul lucru care conta. 

Iv Karoma îşi verifică încă amorţit echipamentul, 
încercînd să alunge orice urmă de gînd perturbator. Mina 
dreaptă i se încleşta mai mult din reflex pe maneta 
lansatorului de torpile. 

Pe monitor, alături de poziţia navei inamice, un nou set 
de cifre începu să descrească vertiginos indicînd distanţa 
minimă de la care armamentul de bord nu mai putea rata 
ţinta. Lars se apleci şi atinse declanşatorul sistemului 
defensiv fără să-l acţioneze. Un simţ special, un simt al 
primejdiei îi dicta şi acum momentul limită. Abia după 
cîteva secunde apăsă tasta şi de sub botul navetei ţişni un 
roi de alice minuscule ce se dispersară în spaţiu într-un 
imens ecran de protecţie împotriva sistemului de detecție 
al celorlalţi. Aproape simultan trase manşa la refuz şi 
naveta viră strîns facîndu-le trupurile de plumb. Pe ecranul 
retrovizor, trei globuri orbitoare, marcau exploziile 
proiectilelor ce le fuseseră destinate. Un zîmbet abia 
perceptibil apăru pe faţa comandorului în timp ce corecta 
direcţia navei. 

Treptat, prin hublou, un punct de lumină se ivi exact în 
faţa lor. Cîteva broboane de sudoare apărură pe fruntea lui 
Karoma. Urmărea încordat caroiajul de ţintă, manevrind 
cu gesturi acum sigure maneta declanşatorului. Cînd 
astronava  intruşilor ajunse la intersecţia axelor 
rectangulare, apăsă puternic micul buton. 

Torpila ţişni fulgerind spaţiul. Punctul luminos execută 
un viraj încercînd să evite impactul, însă proiectilul îşi 
modifică şi el traiectoria. Cu citeva secunde înainte de 
intercepţie, două scîntei se desprinseră de astronava-ţintă, 
îndepărtindu-se cu rapiditate. Urmă impactul şi explozia 
de o violenţă neobişnuită. Lumina ei alb-aurie îi orbi cu 
toată întunecarea automată a hubloului şi pentru o clipă 
naveta refuză să mai răspundă la comenzi. 

Zimbetul le îngheţă pe buze cînd văzură indicaţia 
contorului de radiaţii. 

— Au avut încărcătură nucleară! scrişni Lars. 

Faţa lui Karoma era palidă. 

— Voiau să-l distrugă complet pe Callysto... Se opri 
încruntat şi cercetă canalul de detecție. Cred că şi-au 
ejectat cabinele înainte de explozie. 

Lars Thorson aprobă scurt din cap şi figura lui căpătă o 
asprime pe care Coordonatorul Principal încă nu i-o 
cunoscuse. 

— Mergem să-i culegem. Sînt curios ce vor declara la 
interogatoriu. 

Prin hublou se distingeau deja două ovoide minuscule, 
ca nişte crisalide rătăcind prin vidul îngheţat. 


Ora: 02: 46 ISA 

Jupiter plutea ocupînd mai mult de jumătate din cer. 
Bărbatul în costum mat, de culoarea solului, înainta cu 
paşi mari. Bocancii se afundau în praful fin lăsînd 
amprente perfect conturate. Nu-şi făcea griji din cauza lor. 
Suprafaţa planetoidului era brăzdată de o mulţime de alte 
urme, şenile, roţi, paşi, printre care ale lui treceau 
neobservate. 

Se apropia în salturi uşoare de cilindrul argintiu, de 
două ori mai înalt decit el, în virful căruia clipea lumina 
verde. Hublouri ovale străpungeau pereţii la jumătatea 
înălţimii. În dreptul unuia apăru fugar o umbră. Bărbatul 
zimbi mulţumit. Ocoli cilindrul, cercetîndu-i cu atenţie 
suprafaţa. În partea opusă celei din care venise, descoperi 


4 


o adîncitură ovală. Aşteptă. Silenţios, porţiunea conturată 
începu să se retragă şi să gliseze lateral. Privi încă o dată 
în jurul lui şi pătrunse în interiorul cilindrului. Uşa se 
închise ermetic în urma lui. Se afla într-o ecluză care 
depăşea doar cu puţin dimensiunile unui om în costum 
spaţial. Zumzetul pompelor încetă după cîteva secunde şi 
omul începu să-şi scoată casca şi restul costumului spaţial. 
Imediat ce termină, uşa interioară se deschise şi în cadrul 
ei apăru un tînăr brunet în combinezonul portocaliu al 
echipelor de asistenţă tehnică. 

— Cum a mers? întrebă tînărul retrăgîndu-se pentru a-i 
face loc să iasă. 

— Bine, conform planului. Aici totul e în ordine? 

— Da. Să mergem. 

Coboriră scăriţa metalică în spirală şi ajunseră pe un 
coridor cufundat într-o lumină albăstruie. Tînărul îl 
conduse pînă în dreptul unei nişe în interiorul căreia, pe 
perete, se afla aplicat un disc de metal. Trase cu destul 
efort de marginea lui superioară şi discul se roti în jurul 
unui ax aflat la periferie, descoperind gura unui canal prin 
care, cu oarecare greutate, putea pătrunde un om. 

— Am decuplat închiderea automată a supapei - explică 
tînărul - şi sistemul de alarmă. Canalul asigură aerisirea 
casetotecii. Prin el ajungi în ecluza de verificare a 
identităţii, de acolo te descurci. 


— În ordine. 
Bărbatul îşi verifică pentru ultima oară echipamentul, 
pipăi conţinutul numeroaselor buzunare ale 


combinezonului său şi pătrunse în canal. Tînărul rămase 
lîngă disc pînă cînd celălalt dispăru complet, apoi se aşeză 
rezemat pe peretele coridorului aşteptîndu-i întoarcerea... 
Un zgomot surd îi atrase la un moment dat atenţia. Nu 
realiză imediat de unde vine şi se uită în lungul culoarului. 
Obscuritatea era calmă, fără nici o umbră. Intrigat, privi 
spre nişă. Discul se mişca lent, obturînd intrarea! Se 
repezi spre el încercînd să-l oprească, îşi încleştă degetele 
cu toată forţa, spaima îi dubla eforturile, dar totul era în 


5 


zadar. Discul îşi continua mişcarea fără nici o piedică! O 
sudoare de gheaţă îl inundă, trăgea cu furie, cu disperare, 
neînţelegînd ce se petrece. Era imposibil ca intrarea să se 
poată închide singură! Decuplase cu mîna lui sistemul de 
obturare automată, panoul de comandă se afla chiar acolo, 
pe culoar, nimeni nu venise să-l controleze, nimeni nu 
sesizase acţiunile lui. 

Semiluna întunecată se subţia mereu, îşi desprinse în 
ultima clipă degetele gata să-i fie retezate şi curentul de 
aer rece pe care îl simţea acum absorbit prin deschizătură, 
în paralel cu zumzetul acela tot mai puternic, îl făcură să 
înţeleagă cu groază că, simultan cu obturarea, canalul era 
vidat. 

Curînd, discul se închise complet, şi zgomotul pompelor 
se amplifică. Atunci izbucni din interior urletul acela 
inuman. Tînărul începu să tremure spasmodic, se retrase 
cîțiva paşi, picioarele îi erau moi, se sprijini de peretele 
culoarului, încercînd să-ţi menţină echilibrul. Ochii îi 
rămăseseră lipiţi de disc. Acesta începuse iarăşi să gliseze, 
în linişte, deschizînd canalul. 

Un fir de sînge din ce în ce mai gros porni să se prelingă 
dinăuntru, să curgă pe perete, să formeze pe podeaua 
coridorului o baltă ce se lăţea mereu. 

Tînărul o privea fascinat, incapabil să se mişte. Nici nu 
auzi declanşarea alarmei... 


Ora 02: 53 TSA 

— Lăsaţi-ne singuri! 

Gardienii şovăiră, Lars Thorson le atrăsese în mod 
special atenţia că prizonierul este deosebit de periculos, 
dar atitudinea fermă a Coordonatorului Principal îi 
determină să execute ordinul. 

Karoma părăsi geamul şi reveni la birou. Cu un gest 
scurt, îl invită pe celălalt să ia loc. 

Captivul se aşeză cu un zîmbet maliţios. 

— Mă onorează încrederea ta, Iv. 

— Nu-i nevoie să fii ironic. Te cunosc, Selim Hadad, nu 

uita că am fost colegi. 

— Am fost, Iv, am fost... Acum sînt prizonierul tău. 

Karoma dădu impresia că nu aude ultimele cuvinte. 

— De ce ai părăsit academia? Ai fi devenit unul dintre 
cei mai buni ciberneticieni. 

— Oricum terminai primul. Întotdeauna ai avut mai 
multă ambiţie. 

— Nu mi-ai răspuns la întrebare. 

— Am plecat pentru că n-am mai crezut... Vrei să reluăm 
controversa? N-are sens, de mult sîntem pe poziţii opuse. 
Astăzi ai cîştigat, mîine... 

— Aţi pregătit şi alte atacuri? 

Hadad rise. 

— Chiar crezi că-ţi voi răspunde? 

Figura lui Karoma se înăspri. Bătu cu pumnul în birou. 

— Aţi depăşit măsura! Încercă cu greu să se calmeze. 
Nu mi-aş fi imaginat că veţi folosi armament nuclear. 
Cîndva erai împotriva violenţei. 

— Intenţionam să vă dăm ultimatum de a părăsi baza. 
Voiam să distrugem numai monstrul creat de tine. 

Coordonatorul se ridică încruntat şi se îndreptă către 
geamul curbat ce alcătuia întreg peretele din spate al 
cabinetului. Prin el, sfera lui Jupiter părea un ochi imens, 
vitrificat, cu pupila de sînge. 

— De ce îl consideri un monstru? 

— Dar ce poate fi un astfel de creier gigantic?! - se 
înfierbîntă  captivul. Ai transformat Callysto dintr-un 
planetoid inert într-o fiinţă vie. Ai perforat canale şi săli 
care gem de biocipuri, l-ai învăţat să se autoreproducă, 
altfel e adevărat, n-ai fi dispus niciodată de capacitatea 
necesară proiectului tău demenţial! Priveşte! Admiră-ţi 
opera! Întreg solul e împînzit cu cilindri care pulsează 
verde, care arată că totul merge perfect! Dar poţi să ştii 
precis ce se petrece acolo, în adincuri? Poţi fi sigur şi 
liniştit că niciodată monstrul ăsta nu va deveni conştient 
de posibilităţile lui? Din nou ambiția ta nemăsurată, din 
nou... 


Se întrerupse brusc. Un acces de slăbiciune îi lichefiase 
trupul ţintuindu-l de fotoliu. Respira greu şi faţa îi 
devenise extrem de palidă. 

Coordonatorul se întoarse şi îi observă înfăţişarea fără 
nici o emoție. Constată sec: 

— Radiațiile... Te-au dus la controlul medical? 

Hadad aprobă din cap. Îşi scoase batista şi îşi tampona 
faţa acoperită cu o peliculă fină de transpiraţie. 

Karoma reveni la imaginea planetoidului punctat de 
luminiţe verzi. Vorbi absent ca şi cum nu l-ar fi interesat 
părerile celuilalt. 

— Callysto e doar o maşină. Are o capacitate 
extraordinară, dar programul, pe baza căruia lucrează e 
din cele mai simple. Îl cunoşti, efectuează combinări între 
cuvintele existente şi prelucrează rezultatele pentru a înlă- 
tura orice fel de absurditate. Lucrări care în mod normal 
ar fi fost scrise peste sute sau mii de ani, el le produce prin 
simple jocuri de cuvinte. Am să te duc la punctul nostru de 
informare. Mulţi au afirmat ca şi tine că proiectul e 
nebunesc, utopic, că posibilităţile de combinare sînt 
infinite. Şi totuşi vei vedea că au fost rescrise multe pagini 
din „Divina Comedie”, o bună parte din „Odiseea”, a fost 
reinventat laserul, au fost redescoperite legea lui 
Arhimede şi teorema lui Pitagora. Sînt şi poezii de o 
frumuseţe stranie care cine ştie cînd ar fi fost compuse, 
dar şi o mulţime de invenţii necunoscute pe care tot 
Callysto le verifică. Le păstrăm în casetotecă pină cînd 
vom considera că a venit momentul să le facem cunoscute 
sau să le distrugem... 

Hadad se simţea mai bine. Era încă obosit, dar ochii îşi 
recăpătaseră strălucirea vie. 

— Şi cum veţi afla? 

— Tot prin Callysto. De fapt raţiunea lui este să 
construiască prin extrapolări variantele de evoluţie ale 
civilizaţiei umane, variante ce depind de cele mai multe 
ori, după cum bine ştii, de cîte o nouă invenţie sau desco- 
perire. Dintre ele vom alege calea optimă... 

— ...care va oferi omenirii fericirea deplină! Emoţionant! 
Totul este atît de frumos şi de simplu! — ironia captivului 
devenise incisivă. 

Coordonatorul reveni la birou. Sarcasmul celuilalt nu-l 
afecta. 

— N-am spus că e simplu. Trebuie să luptăm împotriva 
organizaţiei tale ecologiste, care nu acceptă saltul oferit de 
Callysto în evoluţia umanităţii, trebuie să ne apărăm 
împotriva spionilor trimişi de diferitele trusturi pentru care 
casetoteca noastră este o mină de aur, trebuie să luptăm 
cu dificultăţile care apar inevitabil în funcţionarea unui 
astfel de colos. 

Hadad rise trist. 

— Chiar nu-ţi dai seama că toate astea sînt dificultăţi 
superficiale?! Adevăratul pericol este însuşi Callysto! I-ai 
acordat o autonomie extraordinară, permiţindu-i să verifice 
singur variantele. De unde ştii că nu va descoperi una prin 
care să domine sistemul solar? 

Iv Karoma îl privea de parcă s-ar fi uitat prin sticlă. Abia 
după o lungă pauză se hotări să vorbească. 

— M-am gîndit la o asemenea posibilitate... M-am gîndit 
şi mi-am asigurat posibilitatea de a-l distruge. 

Mărturisirea îl derută un moment pe captiv. 

— Şi dacă... tu nu vei mai fi? 

Ochii lui Karoma îl fixară cu duritate. 

— Ce vrei să spui? 

— Nimic altceva decît că acum tu ai devenit punctul 
vulnerabil. 

Un rictus îngheţat apăru pe faţa coordonatorului. 

— Sper să nu fiu chiar atât de vulnerabil. 

Captivul înclină din cap neîncrezător. 

— Să admitem. Să admitem prin absurd şi că totul va 
merge perfect. Te-ai gîndit însă dacă omenirea este 
pregătită pentru saltul pe care i-l propui tu, sau mai mult, 
dacă are nevoie de el?... Se opri nesigur. 

— Continuă, Selim, continuă, te ascult. 

— Ştii foarte bine că omul are un potenţial extraordinar, 

că e capabil de lucruri care la prima vedere par simple 
ficțiuni. Şi totuşi încă nu şi l-a activat. De ce? Poate din 
cauza tehnicizării excesive, a protezelor oferite de ea, care 
i-au diminuat dorinţa de a se cunoaşte pe sine. Integralii, 
cred că ai auzit de ei, deşi trăiesc într-o completă izolare, 
au reuşit prin metode speciale să-şi dezvolte astfel de 
însuşiri. Dar ei refuză să le facă cunoscute, din acelaşi 
motiv pentru care eu mă opun calculatorului tău. Callysto 
va oferi un salt artificial cu consecinţe greu previzibile. 
Pentru a fi posibilă o evoluţie reală a omului, trebuie lăsat 
întîi să se descopere pe sine însuşi... Ai omis latura umană 
din proiectul tău... 

— Şi de ce nu crezi că şi aici Callysto poate oferi o 
soluţie? 

Ţiuitul intermitent al sirenei de alarmă izbucni 
întrerupindu-i. Imediat uşa glisă şi cei doi militari din 
corpul de gardă intrară aşteptind ordine. Enervat, Iv 
Karoma se aplecă spre videofon şi comută pe Canalul 
Compartimentului de Intervenţii. 

— Ce s-a mai întîmplat, Lars? 

— Cineva a încercat să pătrundă în casetotecă. Dacă vrei 
să mergi cu noi, te aştept la punctul de control de la 
nivelul trei. 

— Vin în cîteva secunde. 

Făcu semn santinelelor să-l ia pe Hadad şi se îndreptă 
spre uşă. 

— Îmi pare rău, continuăm altă dată. Cînd trecu pe lîngă 
el, îi sesiză paliditatea excesivă a chipului şi ordonă din 
mers militarilor: Să i se facă de urgenţă un consult 
medical! 

leşise deja pe culoar şi era mult prea grăbit ca să se 
întoarcă, atunci cînd auzi în spate ultima întrebare a 
captivului. 

— Iv, te-ai gîndit vreodată că poate mai există cineva în 
afara noastră, cineva care nu agreează calculatorul tău? 


Ora 03: 24 TSA 

Cercetau în tăcere balta de sînge, urma lăsată pe perete, 
trupul ghemuit al tînărului care plingea în spasme. La 
cîţiva metri de nişă, staţiona o electrosanitară. Doi agenţi 
medicali extrăseseră din canalul de aerisire trupul afectat 
de vidare şi îl înveleau în folia de plastic sterilizat. 

Paul Adler, adjunctul lui Lars, un bărbat între două 
vîrste cu figura colţuroasă, se apropie de electromobilul lor 
şi îi salută cu un gest convenţional. 

— Care sînt primele rezultate? - întrebă Karoma. 

— Tînărul spune că erau angajaţi de „Internnational 
Automatic”. Trebuiau să extragă din casetotecă tot ce ar fi 
interesat trustul. De fapt, celălalt era specialistul. El 
trebuia doar să-l preia din exterior şi să-i deschidă canalul 
de aerisire. 

— Cine a acţionat vidarea? 

— Încă nu ştim. Tînărul pretinde că nu a văzut pe nimeni 
la panoul de comandă. 

Karoma încruntă sprincenele. 

— Şi celălalt, cum a ajuns pe Callysto? 

— Clandestin, cu astrocargoul. A ieşit prin ecluza de 
evacuare a deşeurilor cînd nava se afla încă pe pistă, 
înainte de a fi dirijată spre hangar. 

Coordonatorul îşi mută privirile spre agenţii medicali. 
Terminaseră de învelit trupul şi îl ridicau pe patul mobil 
din interiorul maşinii. Lucrau cu precizie, fără nici o 
mişcare de prisos. Imediat ce terminară, unul rămase în 
spate, iar celălalt trecu grăbit alături de şofer. 
Electrosanitara demară şi se îndepărtă cu viteză. 

Karoma reveni la Paul Adler. Arătă spre nişă. 

— Mă interesează toate posibilităţile de acţionare a 
obturatorului. Reluaţi şi interogatoriul tînărului, aştept un 
raport minuţios. Atît, deocamdată. 

Adler salută cu o grimasă de nemulţumire pe care nu se 
obosi s-o ascundă şi plecă spre grupul celor ce se ocupau 
de panoul de comandă. 

— Ne întoarcem? - întrebă Lars. Coordonatorul aprobă 
din cap. 

Electromobilul rula silențios pe culoar. Grupurile de 
iluminat se succedau ritmic imprimînd chipurilor reflexe 
albăstrui. Cutele de pe fruntea coordonatorului se 
adînciseră. Într-un tirziu se hotărî să vorbească mai mult 
pentru a-şi verifica gîndurile. 

— Ce părere ai, Lars? 

— Nu ştiu, aparent e o tentativă obişnuită de spionaj... 

— Numai aparent? 

— Cruzimea cu care s-a soldat e fără precedent pe 
Callysto. 

— Poate a fost un accident. 

Thorson se întoarse spre el. Ochii îi străluceau 
pătrunzători. 

— Nu te ascunde, Iv. Ai şi tu aceeaşi bănuiala. 

— Crezi că e vorba de o crimă? 

— Da Pe staţie au început să se petreacă de la un timp 
lucruri ciudate şi asta nu-mi place deloc. 

— La ce te referi? 

— În primul rînd la hotărîrea ta de a merge cu naveta de 
intercepţie. Ştiai că îţi este total interzis. 

— Am avut un blocaj psihic, ţi-am spus. Mi-am revenit 
abia în navă. 

Vocea lui Lars deveni dură. 

— Nu crezi că cineva a făcut o primă încercare de a te 
suprima? Luptele spaţiale nu sfirşesc întotdeauna cu bine. 

— Putea fi un simplu efect al stresului - încercă o 
motivare nesigură Karoma. 

— Stres?! In urmă cu două zile, la testele psiho-somatice 
ai fost declarat perfect sănătos. Şi sînt extrem de 
minuţioase. 

Coordonatorul se cufundă în tăcere. Ştia că Lars are 
dreptate, dar încerca să-i infirme supoziţiile tocmai pentru 
a-şi oferi sieşi o explicaţie logică. Însă raţionamentele erau 
mult prea şubrede. Simţea deja pericolul, ameninţarea 
aceea mută devenise aproape materială şi fără voia lui 
trebuia să recunoască faptul că situaţia era mult mai gravă 
chiar decît o considera Lars. Un sentiment neliniştitor, de 

vulnerabilitate îl cuprinse. 

— Cine crezi că ar fi avut interesul să mă ucidă. 

— Cineva cu o forţă psihică neobişnuită. La început îl 
bănuiam pe Hadad. 

— Hadad?! 

— Am cerut informaţii despre el. După ce s-a retras de la 
academie a trăit zece ani printre integrali. S-a supus unor 
antrenamente speciale de modelare a psihicului. Nu se ştie 
precis la ce nivel a ajuns. 

Koroma murmură alb: 

— Înseamnă că în timp ce-l anchetam ar fi putut să... 

— Preceptele lor morale le interzic să-şi folosească forţa 
în scopuri distructive. Şi, oricum, luasem măsuri deosebite 
de securitate. Nu cred că ar fi ajuns prea departe chiar 
dacă te-ar fi anihilat. 

Cu toată asprimea lor, Iv Karoma sesiză nesiguranța 
ultimelor afirmaţii. Preferă să nu insiste. 

— De ce ai renunţat la prima bănuială? 

— Hadad n-ar fi avut nici un motiv să-l ucidă pe cel din 
canalul de aerisire, iar între crima de aici şi incidentul tău 
este o legătură strinsă... N-am dovezi concrete, dar intuiţia 
nu m-a înşelat niciodată. 

— Lars, ştiu că nu te bazezi numai pe intuiţie. Care ar fi 
celălalt suspect? 

Thorson nu răspunse imediat. Profită de faptul că 
ajunseseră la grupul de ascensoare, opri electromobilul şi 
încercă să coboare. Karoma îl reţinu prinzîndu-l de braţ. 
Înţelese că trebuie să-i explice. 

— E o ipoteză mult prea fantezistă. 

— Nu contează. Te ascult. 

Ce rost aveau reţinerile? La urma urmei, coordonatorul 
era mult mai în măsură decît el să analizeze situaţia şi să 
hotărască ce trebuie făcut într-un asemenea caz. Se răsuci 
spre el şi îl privi în ochi. 

— Iv, cred că-i vorba chiar de... Callysto. 


Ora 05: 10 ISA 

Deconectase lumina. În obscuritatea din cabinet, 
lucrurile mîngiiate de razele imensului Jupiter căpătau 
tente plumburii. Karoma le privea absent, întins în fotoliu. 
Se simţea obosit, dar nu-şi putea permite un timp de odih- 
nă. Succesiunea extrem de rapidă a ultimelor evenimente 
îi confirmase temeri deosebit de grave pe care nu voise să 
le accepte pînă acum. Lupta spaţială, şocul psihic şi 
moartea individului din casetotecă, discuţia cu Hadad şi 
ipoteza lui Lars, toate apăreau înlănţuite, conturînd o 
realitate a cărui răspundere o purta el, în întregime. 
Inconştient, refuza încă o analiză lucidă, profundă a 
situaţiei, căci ea ar putea determina, în ultimă instanţă, 
chiar renunţarea la Callysto. Şi totuşi nu putea ignora 
faptele. Reluase de cîteva ori în minte conversaţia cu Selim 
Hadad şi acum, cînd o judeca la rece, poziţia captivului nu 
i se mai părea atit de duşmănoasă şi de absurdă. De fapt, 
şi atunci avusese unele îndoieli. Pînă şi Lars, într-un mod 
indirect, îşi manifestase neliniştea şi chiar o uşoară 
aversiune faţă de calculator. O tristeţe adincă îl învălui. 
Increderea, speranţele pe care şi le pusese în Callysto 
începeau să se năruie. Se gîndi că poate îndrăznise prea 
mult, supralicitase puterea actuală a omului, dar nu 
regreta. 

Se ridică din fotoliu. 

Brusc, simţi din nou puterea aceea străină invadîndu-i 
creierul. Acum însă, era mult mai intensă. Ochii i se 
împăienjeniră, tîmplele se zbăteau violent, nu mai avea 
siguranţa mişcărilor. Simţurile îşi pierdeau rapid acui- 
tatea. Un ultim gînd îl fulgeră: să declanşeze alarma. Se 
repezi spre birou, dar nu mai reuşi să ajungă la panoul de 
comandă. 

Se prăbuşi pe podea fără cunoştinţă... 

Ora 05: 39 TSA 

Santinela de la punctul de intervenţie se chinuia să 
desfacă un recipient cu suc de fructe uşor alcoolizat. 
Deodată, încremeni scăpind recipientul pe podea. De 
partea cealaltă a geamului, pe culoarul de acces, apăruse 
Iv Karoma. Dar Coordonatorul Principal nu dădu atenţie 
gravei lui abateri de la consemnul postului de pază. Se opri 
în faţa cabinei şi vorbi cu o voce metalică, egală: 

— În vecinătatea lui lo a fost semnalat un obiect 
neidentificat. Voi lua una dintre navetele de intercepţie. 

Bărbatul de gardă îngăimă un acord inutil şi îl privi cum 
intră în ecluza de echipare. 

Ridică recipientul şi îl azvîrli în micul dulăpior nichelat 
destinat efectelor speciale. Se aşeză încercînd să se 
calmeze. 

Peste cîteva minute auzi zgomotul înfundat al navetei de 
intercepţie. Mai mult din curiozitate, se răsuci spre panoul 
din spate al cabinei şi comută ecranul pe canalul de 
detecție spaţială. Văzu punctul minuscul al navei 
îndepărtindu-se de staţie în direcţia lui Io, dar... nici în 
zona aceea, nici altundeva pe ecran, nu era semnalat vreun 
obiect neidentificat. Verifică din nou, intrigat, prin 
informaţiile furnizate de reţeaua de astrobalize, însă nici 
aici nu fusese detectat obiectul menţionat de Iv Karoma. 

Îl cuprinse o stare de febrilitate, uitase de spaimă şi abia 
acum îşi aminti de mersul mecanic al Coordonatorului 
Principal, de privirea lui fixă, de vocea inumană. 

Formă grăbit codul de apel al lui Lars Thorson. 


Ora 06: 00? TSA 

Îşi recăpăta luciditatea pe măsură ce naveta se 
îndepărta de Callysto. Vedea ca prin ceaţă, sclipirea 
becurilor de control, oscilaţia indicatoarelor, semnalele 
verzi ale ecranului. 

Prin hublou se zărea deja o mică sferă alburie. Probabil 
lo. Privi ecranul de bord. Într-adevăr, înainta cu viteză 
maximă spre lo. Se mişcă greoi, corpul îi era încă amortit 

şi acţionă  retrofuzeele. Apucă manşa încercînd să 
direcţioneze naveta printr-un viraj larg, înapoi spre 
Callysto. 

Deodată, observă că nava nu-i mai primeşte comenzile. 
Luminile se stinseră una cîte una, indicatoarele cadranelor 
căzură inerte, ecranul de bord se opaciză. Motoarele 
încetară să mai funcţioneze şi cabina se cufundă în 
întuneric. Încercă înfrigurat să repereze defecţiunile, dar 
toate eforturile îi erau zadarnice. Astronava înainta 
fantomatic, în virtutea inerţiei, prin vidul îngheţat. 

O durere pătrunzătoare îi apăruse în piept iradiind spre 
restul corpului. Callysto era pierdut dacă nu reuşea să se 
întoarcă la bază în cel mai scurt timp. Privi din întîmplare 
spre hublou şi ceea ce văzu acolo îl încremeni. 

Pe botul astronavei apăruse o umbră perfect conturată 
care se lăţea continuu înaintînd spre el. O urmărea 
fascinat şi abia cînd totul în jur se întunecă îşi reveni şi se 
aplecă privind în sus prin hublou. 

La cîteva sute de metri deasupra plutea un conglomerat 
gigantic ale cărui margini abia se zăreau, întunecat, 
sumbru, fără nici o scînteiere, fără nici o urmă de 
activitate. Numeroasele accesorii pe care le zărea 
conturate în masa informă îi confirmară bănuiala: era o 
navă spaţială necunoscută, stranie, imposibil de detectat 
prin sistemele pămîntenilor. Luneca lent în tăcerea aceea 
profundă şi el o privea cu faţa albă, cu inima abia pulsînd. 

Brusc, de undeva din străfundurile ei ţişni un con de 
lumină şi totul deveni o ceaţă difuză, învăluire de raze. 
Cabina  scînteia, contururile se estompau, îşi văzu 
combinezonul de zbor cum devine transparent, îşi privi 
mîinile, corpul, ce păreau din sticlă lăptoasă, îşi pierdeau 
forma, pentru o clipă se iviră contururile oaselor cu o 
uşoară tentă albastră, dar se dizolvară şi ele în strălucirea 
albă. Un fior înăbuşit îl străbătu, apoi totul se sfîrşi... 

Cînd se trezi, naveta îşi recăpătase aspectul normal. 
Mecanismele funcționau perfect, luminile şi cadranele 
bordului indicau valorile obişnuite, combinezonul îşi 

recăpătase strălucirea, întins pe corpul său încordat. 

Privi imediat prin hublou. Umbra de pe carcasă 
dispăruse, uriaşa navă spaţială se volatilizase de parcă 
totul n-ar fi fost decît o halucinație. 

Şi totuşi ceva nu era în ordine. Avea iarăşi 
presentimentul acela acut, care îi dădea frisoane de 
gheaţă. 

Scrută din nou, cu atenţie, hubloul. Io nu se vedea! 
Naveta înainta fără ţintă spre stelele reci. STELELE! De ce 
îi apăreau atit de nefireşti? 

Le cercetă crispat şi un fior de groază îi străbătu 
coloana vertebrală. 

Calea Lactee nu mai exista. Erau alte constelații... 


Ora 07:30 TSA 

Pe Callysto, panica izbucnise neaşteptat, propagîndu-se 
cu iuţeala fulgerului. 

În sala de comandă şi control a calculatorului, un tablou 
de reglare a circuitelor periferice explodase ucigind un om 
şi rănind alţi patru. Celelalte panouri indicau valori 
aberante sau încetaseră să mai funcţioneze, ecranele 
terminalelor se opacizaseră, comenzile şi orice altă 
intervenţie a operatorilor erau refuzate. Alte incidente 
grave apăruseră imediat după căderea sălii de comandă. 
Într-un coridor de intervenţie de la nivelul şase, doi 
membri ai serviciului de asistenţă tehnică fuseseră blocaţi 
şi asfixiaţi cu gazele provenite de la un grup de foraj, în 
zona locuinţelor personalului auxiliar, un lift pneumatic se 
prăbuşise ucigind opt oameni, alte trei victime se 
înregistrară la explozia unui cilindru de control şi mereu, 
noi incidente erau semnalate în cele mai diverse puncte 
sporind numărul celor ucişi sau răniţi. Oamenii alergau 
înnebuniţi, neştiind ce măsuri să ia. 

Nimeni nu se mai îndoia acum de cel ce declanşase 
teroarea. 

Ca un colos trezit din letargie, calculatorul se revoltase 
începînd să distrugă. lar singurul om care ar fi putut să-l 

tempereze sau să-l anihileze, Iv Karoma, se evaporase pur 
şi simplu undeva în apropierea lui lo. Detectoarele 
cercetaseră în zadar, cu extremă minuţie spaţiul, reţeaua 
de astrobalize efectuase inutil toate operaţiunile posibile 
de decelare a navei. Nicăieri nu apăruse nici cel mai mic 
indiciu referitor la inexplicabila dispariţie a 
Coordonatorului Principal. 

Conform regulamentului pentru cazuri speciale, Lars 
Thorson preluase conducerea bazei. În cabina sa de la 
Compartimentul de Intervenţie, apelul videofonului suna 
continuu. Lars era copleşit de evenimente. Dădea ordine, 
încerca să găsească soluţii, voia cu orice preţ să oprească 
panica. 

Un nou Apel, de maximă urgenţă. Conectă nervos şi pe 
ecran apăru figura unui gardian de la punctul de detenţie. 

— Domnule Thorson, Selin Hadad insistă să vă 
vorbească. 

— Acum?! - răbufni nestăpinit. Crezi că am timp de aşa 
ceva?! 

— Pretinde că ştie unde se află Iv Karoma - îngăimă 
celălalt. 

Gestul de a întrerupe convorbirea i se frînse la mijloc. 
Ezită cîteva secunde şi se hotărî brusc. 

— Adu-l imediat aici! 

Comută pe canalul următor. Culoarul de acces către 
casetotecă fusese blocat şi santinela de la camera de 
verificare ucisă. Ordonă unei echipe speciale să încerce 
decuplarea zonei de la comanda centrală. 

Nici nu auzi foşnetul uşii. Abia cînd gardianul îl împinse 
pe Hadad înăuntru le sesiză mişcările şi se ridică de la 
birou. 

— la loc, domnule Hadad - îl invită fără a reuşi să-şi 
ascundă antipatia. Te ascult, am înţeles că ştii unde se află 
Iv Karoma. 

Hadat se aşeză. Nu părea afectat de tonul celuilalt. Pe 
faţa excesiv de palidă îi apăruseră petele roşiatice 
specifice iradierii. 

— Mă supraestimaţi, domnule Thorson. Vă pot spune 
doar că Iv Karoma trăieşte. Unde, nu ştiu precis, oricum e 
la o distanţă enormă, probabil dincolo de Calea Lactee. 
Observă cum ochii celuilalt se îngustează bănuitori. Nu, 
domnule Thorson, degeaba mă suspectaţi, n-am nici un 
amestec în dispariţia lui Iv. 

— Atunci cum a dispărut? 

— L-am avertizat că mai există cineva în afara noastră, a 
pămîntenilor, cineva pentru care Callysto a devenit un 
pericol. Iv era indezirabil prin controlul pe care îl exercita 
asupra calculatorului şi a fost înlăturat. Un salt 
instantaneu în hiperspaţiu, extrem de simplu pentru ei... 

Thorson reveni la fotoliul său din spatele biroului. Faţa i 
se înăsprise. 

— Nu era mai simplu să distrugă planetoidul? 

— Au vrut să ne dea un avertisment. Într-un fel, Karoma 
avea dreptate. Callysto n-ar fi reuşit să ajungă atît de 
repede conştient de capacitatea lui, cel puţin nu în faza 
asta. Ei l-au activat, o activare prematură care să ne ofere 
şansa de a ne apăra. 

Neîncrederea comandorului se accentuă. 

— De ce reprezintă calculatorul un asemenea pericol 
pentru ei? 

— Callysto are deja descoperiri care, cu toate măsurile 
de securitate, ar putea fi sustrase şi utilizate cu consecinţe 
greu de imaginat: anularea speciei umane, sau tulburarea 
gravă a ordinii cosmice. Din acest motiv a fost înlăturat în 
primul rînd accesul la casetotecă, gîndiţi-vă la crima din 
canalul de aerisire. 

— Înţeleg că tot ce se întîmplă aici este urmarea unui 
act de generozitate între specii. Cam multe victime. 

Captivul nu dădu atenţie ironiei. 

— Domnule Thorson, nu sîntem singuri în univers. lar 
faptul că nu au distrus calculatorul, ci doar l-au activat, 
demonstrează că ne cred capabili de a judeca singuri 
consecinţele. Nu are rost să fim orgolioşi. Poate cîndva ne 
vor contacta direct... 

— Cîndva? 

— Treapta de evoluţie la care se află ne este mult 
superioară şi orice imixtiune a lor ar determina o 
dezvoltare artificială a civilizaţiei umane. Este tocmai ce 
vor să evite acum prin Callysto. 

— Ajungem din nou la ecologie... 

— Da, domnule Thorson, ecologia extinsă la nivel 
galactic. Sîntem deja la acest nivel şi nu-l mai putem 
ignora, ar fi o dovadă de infantilism al speciei noastre. 

Lars îl fixă cu duritate. 

— Domnule Hadad, e timpul să dăm cărţile pe faţă. Ştiu 
că eşti un integral şi că ceea ce mi-ai spus nu sînt simple 
presupuneri. Conform ideilor dumitale, evoluţia umanităţii 
exclude tehnicizarea? 

Captivul nu păru surprins. Un zîmbet abia schiţat îi 
apăru pe faţă. 

— Dimpotrivă, n-am afirmat niciodată aşa ceva. Sînt 
numai împotriva tehnicizării excesive, e o deosebire 
enormă. 'Tehnicizarea excesivă a redus dimensiunea 
noastră umană, ne-a împiedicat să ne dezvoltăm complet, 
să ne integrăm în armonia universală, este ceea ce voiam 
să-i explic şi lui Iv, dar... 

Un nou apel la videofon îi întrerupse. Comandorul privi 
spre ecran însă nu-l conectă. Se întoarse către captiv şi 
figura îi redeveni gravă. 

— Ce voiai să-mi comunici de fapt? 

— Callysto nu mai poate fi împiedicat să se autodistrugă. 
Singura soluţie pentru a salva oamenii este evacuarea 
urgentă a bazei. 

Ochii lui Thorson se îngustară tăioşi. 

— O nouă manevră a organizaţiei dumitale? 

Hadad zîmbi obosit, fără să răspundă provocării şi Lars 
înţelese că abia acum urma să afle adevăratul motiv pentru 
care îi fusese solicitată audiența. Aşteptă pînă cînd celălalt 
se hotărî să-i vorbească. 

— Domnule Thorson, poate că Iv Karoma ar reuşi să vă 
convingă. 

Îşi stăpîni cu greu tresărirea. 

— II poţi contacta? 

— Dacă mă ajutaţi, voi încerca să-l readuc pe Callysto. 

Suspiciunea îl cuprinse din nou. Captivul îşi bătea joc de 
el? sau... 

— De ce n-ai făcut-o pînă acum? 

— N-am capacitatea necesară. Singura şansa este de a 
mă conecta la unitatea centrală a lui Callysto. 

Thorson ţişni în picioare şi primul gînd a fost de a 
ordona gardianului să ducă imediat prizonierul înapoi la 
punctul de detenţie. Şi totuşi nu făcu gestul. O intuiţie 
aparte, poate o comandă a subconştientului, îl făceau să nu 
ignore total propunerea. Ocoli biroul şi veni spre Hadad, 
examinîndu-l cu o privire din care nu se putea citi nimic. 

Trepidaţiile surde ale unei noi explozii zguduiră 
încăperea şi semnalul de extremă urgenţă începu să ţiuie. 

Captivul se ridică sprijinindu-se de spătarul fotoliului 
pînă îşi recăpătă siguranţa. 

— Baza poate fi distrusă dintr-un moment în altul. 
Hotăriţi-vă, domnule Thorson... 

În ochii comandorului sclipi o luminiţă rece. 

— Bine, vom face conexiunea. Mergem chiar acum. 


Ora 09:15 ISA 

Sala era o uriaşă cupolă semisferica, în întregime albă. 
De jur împrejur, în perete se aflau încastrate sistemele de 
comandă şi control. Operatorii urmăreau  încordaţi 
indicaţiile cadranelor, formulau comenzi pe tastaturi, in- 
terveneau din cînd în cînd pentru obţinerea parametrilor 
normali. Grupuri imense, de iluminat, scăldau încăperea 
într-o lumină orbitoare, ca într-o sală de operaţii. 

În centru, pe un postament metalic, fusese amplasată o 
cuşetă cu capacul translucid prin care se vedea perfect 
corpul relaxat, întins pe spate, al lui Selim Hadad. Avea 
ochii închişi. Pe frunte şi pe timple, zeci de electrozi 
minusculi erau aplicaţi cu bandă adezivă. Firele de 
legătură se integrau în casca metalizată, conectată la 

rîndul ei cu partea superioară a cuşetei. 

Alături de postament fusese adus un pat mobil din 
dotarea serviciului de asistenţă sanitară. 

Profesorul Levin, specialist în biocibernetică şi doctorul 
Forbes, neurochirurg, dirijau operaţiunile preliminare. 
Cînd totul se definitivă, ordonă asistenţilor să se depărteze 
de cuşetă şi îl anunţară pe Lars, care privea cu atenţie prin 
cochilia transparentă chipul captivului. 

— Totul este pregătit, domnule Thorson. Putem începe? 

Comandorul tresări. Pentru ultima dată se întrebă dacă 
are dreptul să ordone un astfel de experiment. Riscul era 
enorm, de la Hadad se putea aştepta la surprize teribile, 
mai ales în situaţia asta, dar alte şanse deocamdată nu 
existau. 

— În ordine. Faceţi contactul! 

Profesorul se apropie de panoul principal şi roti lent, cu 
degetele tremurătoare, comutatorul. Faţa lui Hadad se 
crispă, un fior scurt îi străbătu corpul, sprincenele se 
încruntară ca şi cum o durere violentă i-ar fi izbucnit în 
timple. Treptat însă, începu să se destindă, semn că şocul 
iniţial trecuse. 

Lars încremenise cu ochii fixaţi asupra lui. La şold, 
degetele i se încordară involuntar pe armă. Deodată simţi 
că îl cuprinde o uşoară ameţeală. Se uită către cei din jur 
şi îi văzu neliniştiţi, chiar speriaţi. Inţelese că au aceeaşi 
senzaţie. Se gîndi imediat să întrerupă experimentul, chiar 
ridică mîna pentru a-i face semn profesorului Levin, dar se 
opri brusc atunci cînd, mai mult din întîmplare, se uită 
spre patul mobil. 

O formă abia vizibilă începea să prindă contur, se 
condensa ca o ceaţă lăptoasă, semitransparentă, brăzdată 
de nervuri albastre ce sugerau porţiuni ale sistemului osos. 
Forma se definitiva, aspectul exterior se alcătuia din pete 
argintii ce se lăţeau continuu, se uneau şi se completau. 

Peste cîteva secunde, pe patul special stătea întins pe 
spate un bărbat în costum spaţial. Iv Karoma! 

În sală izbucniră exclamaţii de uimire şi ochii oamenilor 

străluceau. 

Coordonatorul Principal îşi reveni cu greutate şi privi în 
jur derutat, aproape cu teamă. Abia cînd îl văzu pe Lars - 
comandorul se apropiase grăbit pentru a-l ajuta să se 
ridice - înţelese unde se află. Vru să spună ceva, dar nu 
reuşi din cauza zgomotului puternic şi a trepidaţiilor unui 
nou şir de explozii. 

Oamenii începură să murmure neliniştiţi şi Karoma intui 
ce se petrece pe staţie. Prevăzuse de fapt evenimentele, se 
gîndise la ele în timpul chinuitorului său exil şi îl întrebă 
pe Lars mai mult pentru a-şi confirma presupunerile: 

— Callysto se revoltă? 

— Situaţia e dezastruoasă... zeci de victime... 

Buzele coordonatorului se albiră. Nu se aşteptase la 
asemenea proporţii ale catastrofei. Hotări imediat, fără 
nici o ezitare: 

— Pregătiţi evacuarea bazei! 

Îşi aminti de ceva şi se răsuci spre cuşetă. Dincolo de 
capacul translucid, figura lui Hadad părea tăiată în piatră. 

— El m-a readus pe staţie? 

Comandorul îi confirmă din cap şi Karoma zimbi fugar, 
adresîndu-se profesorului Levin: 

— Deconectaţi-l. Il vom transporta pe una din navele de 
salvare... 

Ultimele cuvinte i-au fost acoperite de o explozie extrem 
de violentă undeva în apropiere. Cu greu îşi menţinură 
echilibrul. Dinspre panoul central auziră strigătul 
profesorului Levin care se întorsese spre ei cu faţa ca de 
cretă: 

— Domnule Karoma, blocul de comandă a căzut! Nu mai 
putem realiza deconectarea! 

Operatorii, speriaţi, încercară să localizeze defecţiunile. 
Inutil! Calculatorul refuza orice comandă. Lars, lîngă 
postament, aştepta o altă decizie din partea 
coordonatorului, dar acesta Încă ezita. 

În acel moment, din difuzoarele încastrate în perete, 
izbucni o voce metalică, fără nici o intonaţie. 

„Caliysto a preluat comanda Compartimentului 
Energetic. Mai pot întirzia dezastrul maxim cincisprezece 
minute.” 

Se uitară instinctiv spre cuşetă. Faţa lui Hadad era 
încruntată, pumnii strînşi, muşchii încordaţi. Din cînd în 
cînd, un fior violent îi scutura trupul. 

Karoma nu mai şovăi. Alergă spre sistemul intern de 
comunicaţii, sparse geamul protector şi declanşa alarma 
de gradul zero. Sunetul strident, în pulsuri, împînzi 
modulele bazei, ordonînd evacuarea lor cu extremă ur- 
genţă. 

Oamenii se repeziră spre ieşire. Singur Lars întîrzia 
lîngă postamentul metalic. 

— Ce facem, Iv? Dacă îl deconectăm forţat riscăm să-i 
permitem lui Callysto distrugerea bazei înainte de 
evacuare. 

Karoma se apropie de el înnegurat. 

— Nu ştiu... nici nu-l putem părăsi aici... ar fi o 
condamnare la moarte... 

Thorson cercetă din nou corpul scuturat de frisoane, 
prins ca într-o pînză de păianjen în reţeaua firelor de 
legătură de la microelectrozi. Îi veni o idee vagă, dar nu 
mai reuşi să i-o comunice coordonatorului. 

Vocea aceea metalică, mult mai slabă acum, izbucni 
citindu-le parcă gîndurile: 

„Am blocat ireversibil cuşeta. Salvaţi-vă.” 

Priviră instinctiv spre cuşetă. Pentru o fracțiune de 
secundă, ochii lui Hadad se deschiseră. 

Erau strălucitori şi calmi... 


Ora 10:10 ISA 

Împrăştiate într-un evantai gigantic, astronavele se 
îndepărtau cu viteză maximă de Callysto. 

Prin retrohubloul postului de control de pe nava-amiral, 
Iv Karoma şi Lars Thorson urmăreau infernul ce se 
dezlănţuise în urma lor. Explozii orbitoare pulverizau 
suprafaţa planetoidului, fragmente de roci şi de construcţii 

erau proiectate în spaţiu, jerbe de flăcări izbucneau din 
adîncuri prin crăpături ce se lăţeau mereu. 

Iv Karoma era palid. Vorbi în şoaptă, mai mult pentru 
sine: 

— S-a sfîrşit... Callysto, supercreierul, nu mai există... 
l-au determinat să se sinucidă... în urma cu nici zece ore 
eram sigur ca am toate atu-urile... acum... Nu pot să cred 
că totul a fost în zadar. 

Lars plecă de la hublou. Nu-i plăceau dezastrele. 

— Poate n-a fost în zadar, Iv. Am aflat că nu sîntem 
singuri în univers şi asta-i ceva extraordinar. Chiar dacă 
primul contact a fost extrem de dur... 

Karoma privea imobil planetoidul în flăcări. 

— Am plătit un preţ mult prea mare, Lars, inestimabil, 
zeci de vieţi omeneşti. 

— Şi totuşi cred că a fost un avertisment necesar, 
Callysto ar fi putut să ne ucidă pe toţi. Dacă n-ar fi fost 
Selim Hadad... 

Coordonatorul îl cercetă cu un zîmbet obosit şi uşor 
maliţios. 

— Din cîte îmi amintesc, aveai o adevărată repulsie faţă 
de Selim. 

— Oricine poate greşi. Îmi pare rău că n-am mai avut 
cum să recunosc deschis şi în faţa lui. 

Karoma părăsi şi el hubloul. 

— Într-adevăr, Hadad a fost un om adevărat. 

Se aşeză într-unul din cele două fotolii ovoidale şi îşi 
lăsă capul pe spate rezemat de spătar. Inchise ochii 
încercînd să se relaxeze. 

— Ştii, Lars, - vorbi într-un tîrziu - aş fi vrut, totuşi, să 
aflu varianta optimă... 

Nedorit, apelul videofonului sfişie liniştea. Comandorul 
se apropie plictisit şi-l conectă. Pe ecran apăru figura 
specialistului în detecție spaţială. 

— Domnule Thorson - începu fără să-şi ascundă 
surescitarea - cu cîteva minute în urmă a fost semnalată 
prezenţa unei astronave gigantice în apropierea lui Io. 

Detectarea a fost posibilă douăzeci şi nouă de secunde, 
după care obiectul s-a volatilizat pur şi simplu. N-a fost o 
iluzie, avem toate înregistrările, sînt foarte clare. Ce 
ordonaţi? 

Thorson deconectă febril, fără să-i mai răspundă şi se 
întoarse spre Karoma. 

— Ce crezi, Iv? De ce ne-au permis să detectăm tocmai 
acum? Singura... 

Se opri nehotărit, observind că Iv Karoma nu-i acordă 
nici cea mai mică atenţie. Se ridicase din fotoliu şi pe chip 
i se citea o încordare neobişnuită. 

— Simţi?, îl întrebă repede. 

— Ce anume? 

— Încă nu-mi dau seama... a apărut ceva nou... o 
senzaţie pe care nu am mai avut-o pînă acum... 

Thorson se încruntă bănuitor. De cîte ori coordonatorul 
avusese astfel de stări, nimic bun nu urmase. Dar 
suspiciunea îi dispăru după numai cîteva clipe, cînd realiză 
că Iv Karoma are dreptate, îl invadase şi pe el o senzaţie 
stranie, plăcută - probabil aceeaşi cu a Coordonatorului 
Principal - pe care nu reuşea încă s-o identifice. Devenea 
tot mai intensă şi la un moment dat îşi dădu seama că era 
o mireasmă puternică de flori. 

— Trandafiri! exclamă surprins, sub influenţa unei 
amintiri vechi din timpul ultimei călătorii pe Pămînt. 

— Exact, Lars. Trandafiri, confirmă Karoma cu un 
zîmbet ciudat. 

Thorson nu înţelegea. 

— De la ei? De ce? 

Coordonatorul nu răspunse imediat. Abia după o lungă 
pauză încercă explicaţia. 

— Cred că e primul lor mesaj pentru noi... 

— Exagerezi, Iv, cel mult un semnal. 

— Nu, Lars, e un mesaj, vorbi cu siguranţă Karoma. 
Chiar un răspuns pe care ni-l oferă în schimbul lui 
Callysto. Îţi aminteşti ce spunea Hadad? Am exclus 
dimensiunea umană din proiectele noastre. Cred că e ceea 

ce vor să ne transmită şi ei... 

Ultimele cuvinte le rostise cu ochii aţintiţi pe hublou. 
Undeva departe, pe cerul negru, Callysto încă ardea. Însă 
chipul coordonatorului nu mai exprima deznădejdea. 

Poate, doar, o nedefinită tristeţe... 

